《题三昧泉》
宋代·李石

乳崖霜雪根，金地白莲蕊。
泉上碧眼师，秋月照清泚。
玉籢开明镜，肝胆两冤鬼。
若为人面创，如以佛手洗。
遂解七国仇，化为三昧水。
我来愧尘缨，与世无愧喜。
平生一瓢心，属餍岂为己。
定知蜀山龙，云雨高卧里。
微丝出游戏，僧饭冰入齿。
灌溉丹穴深，窈窕沧海底。
人怨旱火焦，雷公费鞭箠。
请师拄杖头，搅山唤龙起。

作者简介：李石。少负才名，既登第，任大学博士，出主石室，就学者如云。蜀学之盛，古今鲜俪。后卒成都，时作山水小笔，风调远俗。卒年七十外。